CELEX: 32018D2027
Language: bg
Date: 2018-11-29 00:00:00
Title: Решение (ЕС) 2018/2027 на Съвета от 29 ноември 2018 година относно позицията, която трябва да се заеме от името на Европейския съюз в рамките на Международната организация за гражданско въздухоплаване по отношение на първото издание на Международни стандарти и препоръчителни практики за опазването на околната среда — Схема за компенсиране и намаляване на въглеродните емисии в международното въздухоплаване (CORSIA)

20.12.2018   
               
               
                  BG
               
               
                  Официален вестник на Европейския съюз
               
               
                  L 325/25
               
            
         РЕШЕНИЕ (ЕС) 2018/2027 НА СЪВЕТА
         от 29 ноември 2018 година
         относно позицията, която трябва да се заеме от името на Европейския съюз в рамките на Международната организация за гражданско въздухоплаване по отношение на първото издание на Международни стандарти и препоръчителни практики за опазването на околната среда — Схема за компенсиране и намаляване на въглеродните емисии в международното въздухоплаване (CORSIA)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Чикагската конвенция за международно гражданско въздухоплаване („Конвенцията“), която има за цел регулиране на международния въздушен транспорт, влезе в сила на 4 април 1947 г. С нея бе създадена Международната организация за гражданско въздухоплаване (ИКАО).
                  
               
                     (2)
                  
                  
                     Държавите — членки на Съюза, са договарящи държави по Конвенцията и членове на ИКАО, а Съюзът има статут на наблюдател в определени органи на ИКАО.
                  
               
                     (3)
                  
                  
                     В съответствие с член 54 от Конвенцията съветът на ИКАО може да приема международни стандарти и препоръчителни практики.
                  
               
                     (4)
                  
                  
                     21-ата конференция на страните по Рамковата конвенция на ООН по изменение на климата приключи успешно през декември 2015 г. с приемането на Парижкото споразумение. Целта на Парижкото споразумение е да се ограничи повишаването на средната температура в световен мащаб значително под 2 °C спрямо нивата от прединдустриалния период и да се положат усилия за ограничаване на повишаването на температурата до 1,5 °C спрямо тези нива. Всички икономически сектори, в това число и международното въздухоплаване, трябва да дадат своя принос за постигането на ограничаването на емисиите.
                  
               
                     (5)
                  
                  
                     На 39-ото заседание на общото събрание на ИКАО през 2016 г. с Резолюция A39-3 бе взето решение за разработване на глобален, основан на пазара механизъм за ограничаване на емисиите на парникови газове от международното въздухоплаване на нивата им от 2020 г. Позицията на Съюза в това отношение бе установена с Решение (ЕС) 2016/915 на Съвета (1).
                  
               
                     (6)
                  
                  
                     На 10-ото заседание от своята 214-а сесия на 27 юни 2018 г. съветът на ИКАО прие първото издание на том IV от приложение 16 към Конвенцията – Международни стандарти и препоръчителни практики за опазването на околната среда — Схема за компенсиране и намаляване на въглеродните емисии в международното въздухоплаване („CORSIA“).
                  
               
                     (7)
                  
                  
                     Правилата, които се съдържат в CORSIA, могат да станат задължителни в съответствие със и в границите, определени в Конвенцията. Те също така могат да станат задължителни за Съюза и неговите държави членки съгласно действащите международни споразумения в областта на въздушния транспорт.
                  
               
                     (8)
                  
                  
                     В съответствие с член 90 от Конвенцията CORSIA ще влезе в сила три месеца след крайния срок за отхвърляне, освен ако мнозинството от договарящите държави не заяви, че я отхвърля.
                  
               
                     (9)
                  
                  
                     Член 38 от Конвенцията се отнася до отклоненията от международните стандарти и процедури. В съответствие с този член всяка договаряща държава, която прецени, че е невъзможно да се съобразява във всички отношения с подобен международен стандарт или процедура или да приведе своите собствени разпоредби или практики в пълно съответствие с който и да е международен стандарт или процедура след изменение на последните, или която сметне за необходимо да приеме разпоредби или практики, отличаващи се в някакво конкретно отношение от тези, които са установени с даден международен стандарт, трябва незабавно да уведоми Международната организация за гражданско въздухоплаване за различията между нейната собствена практика и установената с международния стандарт такава.
                  
               
                     (10)
                  
                  
                     На 20 юли 2018 г. ИКАО изпрати писмо до държавите AN 1/17.14 – 18/78 („писмо до държавите“) с искане договарящите държави, първо, преди 22 октомври 2018 г. да уведомят за всяко отхвърляне на части от CORSIA и, второ, преди 1 декември 2018 г. да уведомят за всички различия между своите национални практики и CORSIA и за очакваната дата за привеждане в съответствие.
                  
               
                     (11)
                  
                  
                     CORSIA трябва да се прилага по отношение на оператори на въздухоплавателни средства, произвеждащи годишни емисии на CO2 в размер над 10 000 тона от международни полети, извършвани от самолети с максимална сертифицирана излетна маса над 5 700 kg, с изключение на полетите с хуманитарна, медицинска и противопожарна цел.
                  
               
                     (12)
                  
                  
                     Изискванията за мониторинг, докладване и проверка, определени в CORSIA, трябва да започнат да се прилагат от 1 януари 2019 г.
                  
               
                     (13)
                  
                  
                     От 1 януари 2021 г. до 31 декември 2035 г. изискванията за компенсиране съгласно CORSIA трябва да започнат да се прилагат за операторите на въздухоплавателни средства, извършващи международни полети (както са определени в част II, глава 1, точка 1.1.2 и част II, глава 2, точка 2.1) между договарящите държави, посочени в бъдещия документ на ИКАО, озаглавен „Държави по CORSIA сред двойките държави по глава 3“.
                  
               
                     (14)
                  
                  
                     Целесъобразно е да се установи позицията, която трябва да се заеме от името на Съюза в отговор на писмото до държавите. Това е така, тъй като CORSIA може да окаже съществено въздействие върху съдържанието на законодателството на Съюза, по-специално върху Директива 2003/87/ЕО на Европейския парламент и на Съвета (2).
                  
               
                     (15)
                  
                  
                     Като се има предвид че CORSIA ще позволи да бъде постигнат значителен напредък на международно равнище, не следва да се изпраща уведомление за отхвърляне съгласно член 90 от Конвенцията.
                  
               
                     (16)
                  
                  
                     Съюзът изцяло подкрепя усилията, предприети в рамките на ИКАО, за да може CORSIA да влезе в действие възможно най-скоро. В съответствие с Директива 2003/87/ЕО Комисията е в процес на превръщане на разпоредбите на CORSIA относно изискванията за мониторинг, докладване и проверка в актове на Съюза, като се очаква те да влязат в сила до януари 2019 г. Освен това Комисията трябва да представи на Европейския парламент и Съвета доклад, в който се разглежда как тези инструменти да бъдат въведени в правото на Съюза. Срокът, в който трябва да се изпрати уведомление за евентуалните различия съгласно писмото до държавите, е твърде кратък, за да могат да бъдат приети от Съюза каквито и да е адаптации. Поради това, за да може ИКАО изцяло да вземе под внимание настоящото правно положение на равнището на Съюза, както и започналата работа в областта на мониторинга, докладването и проверката, държавите членки следва, в отговор на писмото до държавите, да уведомят за различията в съответствие с допълнението към настоящото решение.
                  
               
                     (17)
                  
                  
                     Член 28б, параграфи 2 и 3 от Директива 2003/87/ЕО обхващат последващите действия, които трябва да бъдат извършени във връзка с резултата от работата на равнище ИКАО. Целесъобразно е да се уведоми ИКАО за тези разпоредби.
                  
               
                     (18)
                  
                  
                     Позицията на Съюза трябва да бъде изразена от държавите — членки на Съюза, които са членове на ИКАО,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в отговор на писмо до държавите AN 1/17.14 – 18/78, издадено на 20 юли 2018 г. от Международната организация за гражданско въздухоплаване, се съдържа в допълнението към настоящото решение.
         
         
            Член 2
            Позицията, посочена в член 1, се изразява от държавите — членки на Съюза, които са членове на ИКАО.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 29 ноември 2018 година.
            
               
                  За Съвета
               
               
                  Председател
               
               M. SCHRAMBÖCK
            
         
         
            (1)  Решение (ЕС) 2016/915 на Съвета от 30 май 2016 г. относно позицията, която трябва да се заеме от името на Европейския съюз по отношение на международния инструмент, който трябва да бъде изготвен в рамките на органите на ИКАО и който е предназначен да доведе до въвеждането на единна глобална, основана на пазара мярка за емисиите от международното въздухоплаване, считано от 2020 г. (ОВ L 153, 10.6.2016 г., стр. 32).
         
            (2)  Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (ОВ L 275, 25.10.2003 г., стр. 32).
      
      
         
            ДОПЪЛНЕНИЕ
            По отношение на ПРИЛОЖЕНИЕ В към писмо до държавите AN 1/17.14 – 18/78 на ИКАО (НОТИФИКАЦИЯ ЗА СЪОТВЕТСТВИЕ ИЛИ РАЗЛИЧИЯ С ПРИЛОЖЕНИЕ 16, ТОМ IV), различията се нотифицират, като се дават следните обяснения в това отношение:
            
               Общи съображения
            
            Съюзът и неговите държави членки решително подкрепят усилията на ИКАО за въвеждане в световен мащаб на основана на пазара глобална мярка за международното въздухоплаване, с цел да се допринесе за справянето с изменението на климата.
            (въведете името на Вашата държава) напълно подкрепя усилията на ИКАО, за да може CORSIA да започне да функционира във възможно най-кратки срокове. В съответствие с Директива 2003/87/ЕО, Европа е в процес на въвеждане на изискванията по CORSIA за мониторинг, докладване и проверка в правните актове на Съюза, като се очаква те да влязат в сила до януари 2019 г. Срокът, в който евентуалните различия трябва да бъдат нотифицирани съгласно писмо до държавите AN 1/17.14 – 18/78 на ИКАО е твърде кратък за адаптиране на правото на Съюза, което да бъде прието от Съюза в рамките на този срок.
            На този етап съществуват определени различия между Директива 2003/87/ЕО и подробните правила, приети от Комисията, от една страна, и CORSIA, от друга страна. Това се отнася както за изискванията за мониторинг, докладване и проверка, така и за изискванията за компенсиране.
            И за двата случая е необходимо да се припомни приложното поле на Директива 2003/87/ЕО в настоящия му вид. Директивата се прилага независимо от националността на оператора на самолета и по принцип обхваща полети от или до летище, разположено на територията на държава членка, за която се прилага Договорът. Директива 2003/87/ЕО се прилага без разграничение за полетите в рамките на и между държавите членки и/или държавите от ЕИП.
            
               Изисквания за мониторинг, докладване и проверка
            
            Предвидените в CORSIA изисквания за мониторинг, докладване и проверка ще влязат в сила, считано от 1 януари 2019 г.
            Правилата на Европейския съюз, които се прилагат в тази област към 1 декември 2018 г., се съдържат предимно в Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза. Посочената директива е правното основание за подробните разпоредби в тази област, които се съдържат в Регламент (ЕС) № 600/2012 на Комисията от 21 юни 2012 г. относно проверката на докладите за емисии на парникови газове и на докладите за тонкилометри и относно акредитацията на проверяващи органи съгласно Директива 2003/87/ЕО и в Регламент (ЕС) № 601/2012 на Комисията от 21 юни 2012 г. относно мониторинга и докладването на емисиите на парникови газове съгласно Директива 2003/87/ЕО.
            Следва да се отбележи, че понастоящем Европейската комисия е в процес на приемане на регламенти, с цел премахване, в зависимост от посочените по-горе общи съображения, на различията с изискванията по CORSIA за мониторинг, докладване и проверка съгласно първото издание на приложение 16, том IV, като се очаква те да влязат в сила преди 1 януари 2019 г.
            
               Изисквания за компенсиране
            
            По отношение на компенсирането се отбелязва, че съответните изисквания, съдържащи се в CORSIA, ще се прилагат едва на по-късен етап и че правото на Съюза може междувременно да бъде изменено с оглед на CORSIA.
            В резултат на това не е необходимо да се вземат мерки по отношение на действащите изисквания за компенсиране съгласно правото на Съюза извън обхвата на посочените по-горе общи съображения.